CELEX: 32021D2075
Language: ro
Date: 2021-11-25 00:00:00
Title: Decizia (PESC) 2021/2075 a Consiliului din 25 noiembrie 2021 de modificare a Deciziei (PESC) 2020/979 de sprijinire a dezvoltării unui sistem recunoscut la nivel internațional pentru validarea gestionării armelor și muniției în conformitate cu standarde internaționale deschise

26.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 421/72
               
            
         DECIZIA (PESC) 2021/2075 A CONSILIULUI
         din 25 noiembrie 2021
         de modificare a Deciziei (PESC) 2020/979 de sprijinire a dezvoltării unui sistem recunoscut la nivel internațional pentru validarea gestionării armelor și muniției în conformitate cu standarde internaționale deschise
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 7 iulie 2020, Consiliul a adoptat Decizia (PESC) 2020/979 (1), care prevede un proiect în două etape. Etapa I reprezintă un studiu de fezabilitate pentru dezvoltarea unui sistem recunoscut la nivel internațional pentru validarea gestionării armelor și munițiilor (SVGAM).
                  
               
                     (2)
                  
                  
                     Decizia (PESC) 2020/979 prevede că implementarea etapei a II-a a proiectului, dezvoltarea unui concept pentru crearea unui SVGAM, poate fi autorizată dacă Consiliul decide astfel, pe baza rezultatelor studiului de fezabilitate.
                  
               
                     (3)
                  
                  
                     Studiul autorizat prin Decizia (PESC) 2020/979 a demonstrat fezabilitatea dezvoltării unui SVGAM și a evidențiat mai multe elemente care vor trebui luate în considerare pentru a transpune conceptul în realitate. Etapa a II-a va cuprinde elaborarea unei propuneri de cadru pentru SVGAM și a unui plan pentru dezvoltarea sistemului. Rezultatele respective vor avea ca scop sprijinirea și orientarea eforturilor viitoare de construire a sistemului SVGAM.
                  
               
                     (4)
                  
                  
                     Pe baza rezultatelor studiului de fezabilitate, Consiliul ar trebui să decidă dacă etapa a II-a a proiectului urmează să fie implementată.
                  
               
                     (5)
                  
                  
                     Decizia (PESC) 2020/979 urmează să expire la 14 luni de la data încheierii acordului de finanțare menționat la articolul 3 alineatul (4), cu excepția cazului în care Consiliul decide să prelungească aplicarea deciziei pentru a permite implementarea etapei a II-a a proiectului.
                  
               
                     (6)
                  
                  
                     Continuarea activităților menționate la articolul 1 din Decizia (PESC) 2020/979 până la 30 noiembrie 2022 nu are nicio implicație în ceea ce privește resursele financiare.
                  
               
                     (7)
                  
                  
                     Decizia (PESC) 2020/979 ar trebui să fie modificată în consecință,
                  
               ADOPTĂ PREZENTA DECIZIE:
         
            Articolul 1
            Decizia (PESC) 2020/979 se modifică după cum urmează:
            
                        1.
                     
                     
                        La articolul 1 alineatul (1), al doilea paragraf se înlocuiește cu următorul text:
                        „Proiectul are două etape, «etapa I» și «etapa a II-a».
                        
                                    —
                                 
                                 
                                    În cursul etapei I, în primul an de implementare, s-a efectuat un studiu de fezabilitate pentru dezvoltarea unui sistem recunoscut la nivel internațional pentru validarea gestionării armelor și a muniției (SVGAM) în vederea examinării opțiunilor pentru o metodologie și instrumente adecvate de evaluare a riscurilor și a calității.
                                 
                              
                                    —
                                 
                                 
                                    În cursul etapei a II-a, pe baza rezultatelor studiului de fezabilitate din etapa I, se dezvoltă un concept pentru crearea unui SVGAM.”
                                 
                              
                  
                        2.
                     
                     
                        La articolul 3, alineatul (2) se înlocuiește cu următorul text:
                        
                                    „(2)
                                 
                                 
                                    Suma destinată să acopere etapa I a proiectului este de 821 872 EUR. Suma destinată să acopere etapa a II-a a proiectului este de 820 237 EUR.”
                                 
                              
                  
                        3.
                     
                     
                        Articolul 5 se înlocuiește cu următorul text:
                        
                           „Articolul 5
                           Prezenta decizie intră în vigoare la data adoptării.
                           Prezenta decizie expiră la 30 noiembrie 2022.”
                        
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 25 noiembrie 2021.
            
               
                  Pentru Consiliu
               
               
                  Președintele
               
               Z. POČIVALŠEK
            
         
         
            (1)  Decizia (PESC) 2020/979 a Consiliului din 7 iulie 2020 de sprijinire a dezvoltării unui sistem recunoscut la nivel internațional pentru validarea gestionării armelor și muniției în conformitate cu standarde internaționale deschise (JO L 218, 8.7.2020, p. 1).